Eilen levisi uutinen, jonka mukaan Lashana Lynch esittää tekeillä olevassa Bond-elokuvassa agenttia 007.

Sehän oli jo tiedossa, että tämä 25. virallinen 007-seikkailu jäisi Daniel Craigin viimeiseksi. Jäikö kenties vaikutelma, että uusi Bond-elokuvien sankarin näyttelijä olisi siis Lynch?

”Bond-leffat harppaavat kerralla nykyaikaan: seuraava 007 on tummaihoinen nainen”, otsikoi Yle. Jutussa kirjoitettiin, että Lynch ”tähdittää” uutta Bond-elokuvaa.

”Hurja paljastus: Tulevan James Bond -elokuvan 007 onkin nainen – Lashana Lynch ottaa haltuunsa kuuluisan koodinimen”, otsikoi Ilta-Sanomat.

”Uuden James Bond -elokuvan agentti 007 on nainen – Myös termi Bond-tyttö jätettiin historiaan”, otsikoi Hesari.

Mutta miksi suuret kansainväliset elokuva- ja televisiobisnestä käsittelevät lehdet eivät kirjoita otsikoita, kuinka tuntematon Lynch korvaa Craigin 007-roolissa? Miksi Variety, The Hollywood Reporter ja muut eivät ole reagoineet oikeastaan lainkaan?

Luulisi, että kyseessä on aikamoinen uutinen. Rooli on kulttuurisesti ikoninen sekä yksi maailman parhaiten palkatuista. Vaikka elokuvatähtien palkkiot ovat tulleet alas, Craig saa viimeisestä Bond-esiintymisestään 25 miljoonaa dollaria.

Vastaus on yksinkertainen. Lynch ei korvaa Craigia.

Lynch ei ole Bond-elokuvien uusi pääosanesittäjä.

Kyllä, Lynch tulee esittämään tekeillä olevassa elokuvassa roolin brittiagenttina, joka saa 007-tunnuksen, kun James Bond on jäänyt Spectre-elokuvan tapahtumien jälkeen eläkkeelle. Sitä, onko kyseessä keskeinen sivuosa vai muutaman minuutin esiintyminen vaikkapa vain elokuvan johdannossa, ei vielä tiedetä. Lynchin esittämä hahmo Nomi on kuitenkin läsnä minuutin videossa, jossa esitellään leffan kuvauksia Jamaikalla.

Kaikki väitetty perustuu Daily Mailin juttuun. Sen muotoilut ovat paljastavia. ”Since Daniel Craig announced he was standing down as James Bond, debate has raged whether the next 007 should be a woman, or black. Now The Mail on Sunday can reveal that she will be both – thanks to the intervention of feminist TV writer Phoebe Waller-Bridge”, jutussa kirjoitetaan. Kaikki mitä jutussa lukee lienee totta, mutta väittäisin, että sanavalinnat on aseteltu kiihottamaan kansaa ja väittäisin, että voidaan puhua ns. clickbaitista.

Kansainvälisissä medioissa esimerkiksi Forbesin elokuvabisneskirjoittaja näki jutun taakse ja vertasi Lynchin 007-roolia siihen, kuinka Pepper Potts käyttää Iron Manin pukua 20 sekunnin ajan elokuvassa Iron Man 3. Gwyneth Paltrow ei silti ole Robert Downey Jr:n korvaaja, eikä Potts ole Tony Starkin manttelinperijä.

Kunnon kohu kyllä saatiin aikaan, etenkin tätä fiktiivistä brittiurosta rakastavassa Suomessa! Reijo Mäkikin pääsi vertaamaan Ilta-Sanomissa tilannetta siihen, kuinka Martti Suosalo esittäisi Peppi Pitkätossua. Ai että.

Todettakoon, että James Bond -elokuvat ovat tosiaan hyvin konservatiivinen franchise. Miljardibisnes ei liity ainoastaan elokuvalippuihin. Maskuliinisella Bondilla myydään esimerkiksi (polttomoottori)autoja, viskiä, olutta, miesten pukuja ja kelloja.

Vaikka Craigin aikaan Bondia tuotiin taitavasti 2000-luvulle – Roger Mooren aikojen ikääntyvästä seksituristista on edetty ahdistuneeseen traagiseen sankarihahmoon – koko brändi tuntuu yhä hauraalta: esimerkiksi Michelle Yeohin ja Halle Berryn elokuvissa Huominen ei koskaan kuole ja Die Another Day esittämistä naisagenteista kertovia spin-off -elokuvia ei rohjettu tehdä, vaikka sellaisia muun muassa Varietyn mukaan kaavailtiin ja jälkimmäistä käsikirjoitettiinkin.

Vastaan ehti jo eilen tulla väite, että Lynch-tarina on mainostemppu Bondin tekijöiltä. Hmm, enpä tiedä, kun se lopulta nimenomaan osoittaa koko brändin vanhanaikaisuutta.

Mitä tulee seuraavaan James Bondin näyttelijään, veikkaan Richard Maddenia tai James Nortonia. Rooliin valittu ja roolin vastaanottava tulee kantamaan 007-leimaa lopun ikäänsä – ja rikastumaan satumaisesti, sillä Bond-näyttelijä saa siivun markkinointidiileistä, joihin antaa kasvonsa. Craigille kerrotaan luvatun viisi miljoonaa dollaria pelkästä kännykkämainoksessa poseeraamisesta.

Mutta miltä uusi Bond-elokuva näyttää ja mikä on sen nimi? Cary Joji Fukunagan ohjaaman elokuvan ensimmäisen trailerin pitäisi tulla julki elokuun alussa, joten siinä nimikin julkistetaan. Enpä usko, että luvassa olisi mitään Reijo Mäkeä järkyttävää.